Komisijos reglamentas (EEB) Nr. 2806/79
1979 m. gruodžio 13 d.
dėl valstybių narių ir Komisijos keitimosi tam tikra informacija apie kiaulieną ir dėl Reglamento (EEB) Nr. 2330/74 panaikinimo
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2759/75 dėl bendro kiaulienos rinkos organizavimo [1] su paskutiniais pakeitimais, padarytais Reglamentu (EEB) Nr. 1423/78 [2], ypač į jo 22 straipsnį,
kadangi Reglamento (EEB) Nr. 2759/75 22 straipsnis numato, kad valstybės narės ir Komisija pateikia viena kitai informaciją, būtiną įgyvendinant tą reglamentą; kadangi, siekiant, kad organizuotai rinkai tvarkyti reikalinga informacija būtų gaunama pagal standartinę sistemą ir laiku, būtina išsamiai apibrėžti valstybių narių prievolę pranešti informaciją;
kadangi, norint taikyti Reglamento (EEB) Nr. 2759/75 3 straipsnyje numatytas intervencines priemones, reikia tikslių žinių apie rinką; kadangi siekiant kuo geresnio duomenų palyginamumo, turėtų būti atsižvelgiama į visų svarbiausių skalių, nustatytų taikant Tarybos reglamentu (EEB) Nr. 2760/75 [3] numatytą Bendrijos kiaulių skerdenų klasifikavimo skalę, paskerstų kiaulių kainas pardavimo etape, apibrėžtame Komisijos reglamente (EEB) Nr. 1229/72 [4], ir Tarybos reglamento (EEB) Nr. 2762/75 [5] priede išvardytose rinkose; kadangi, ypač norint reguliariai peržiūrėti informaciją, kaip nurodyta Tarybos reglamento (EEB) Nr. 2765/75 [6] 3 straipsnyje, ir siekiant tinkamu laiku parengti intervencines priemones, turi būti gaunama informacija apie paršelių kainas, nes tai leistų įvertinti būsimus rinkos pokyčius; tačiau kadangi Italija šiuo metu negali pateikti visos reikiamos informacijos;
kadangi gali būti, kad kotiruojamos kainos Komisijai nebus pateiktos; kadangi turi būti išvengta iškreiptos Komisijos apskaičiuotų rinkos kainų plėtotės dėl trūkstamos informacijos apie kotiruojamas kainas; kadangi informacija apie paskutines kotiruojamas kainas turėtų pakeisti trūkstamą informaciją apie kotiruojamą kainą arba kainas; kadangi remtis turima informacija apie paskutines kotiruojamas kainas nebegalima praėjustam tikram laikotarpiui, kurio metu informacija apie kotiruojamas kainas negaunama, nes dėl to gali būti padarytos prielaidos dėl neįprastos padėties atitinkamoje rinkoje;
kadangi, norint susidaryti kuo tikslesnę nuomonę apie rinką, pageidautina, kad Komisijai reguliariai būtų pateikiama informacija apie kitus kiaulienos sektoriaus produktus bei kita valstybių narių turima informacija;
kadangi į šį reglamentą įtrauktos Komisijos reglamento (EEB) Nr. 2330/74 [7] su paskutiniais pakeitimais, padarytais Reglamentu (EEB) Nr. 1188/77 [8], nuostatos; kadangi todėl Reglamentas (EEB) Nr. 2330/74 gali būti panaikintas;
kadangi šiame reglamente numatytos priemonės atitinka Kiaulienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Valstybės narės ne vėliau kaip kiekvienos savaitės ketvirtadienį pateikia Komisijai ankstesnės savaitės:
a) informaciją apie kotiruojamas kainas, nustatytas pagal Reglamentą (EEB) Nr. 2760/75 100 kilogramų II komercinės skalės kiaulių skerdenos pardavimo etape, apibrėžtame Reglamente (EEB) Nr. 1229/72, ir kurios yra užregistruotos Reglamento (EEB) Nr. 2762/75 priede išvardytose rinkose;
b) informaciją apie tipines kotiruojamas maždaug 20 kilogramų vidutinio gyvojo svorio vieno paršelio kainas.
2. Jei Komisijai nepateikiama informacija apie kotiruojamą kainą ar kainas, ji remiasi paskutine gauta informacija apie kotiruojamas kainas. Jei informacija apie kotiruojamą kainą ar kainas nepateikiama trečią iš eilės savaitę, Komisija turima informacija apie kotiruojamą kainą ar kainas nebesivadovauja.
2 straipsnis
Valstybės narės kartą per mėnesį pateikia Komisijai informaciją apie praėjusio mėnesio vidutinę Reglamento (EEB) Nr. 2760/75 I priede nurodytų E-IV komercinių skalių kiaulių skerdenų rinkos kainą.
Tačiau Italija ankstesnėje pastraipoje minimą informaciją pateikia tik nuo 1983 m. sausio 1 d.
3 straipsnis
Komisijos prašymu, valstybės narės apie produktus, kuriems taikomas Reglamentas (EEB) Nr. 2759/75, pateikia šią informaciją, jei ją turi:
a) produktų, importuotų iš valstybių, kurios nėra narės, rinkos kainas valstybėse narėse;
b) reprezentatyviojoje rinkoje valstybėse, kurios nėra narės, vyraujančias kainas.
4 straipsnis
Komisija įvertina valstybių narių pateiktą informaciją ir pateikia ją Kiaulienos vadybos komitetui.
5 straipsnis
Reglamentas (EEB) Nr. 2330/74 panaikinamas.
6 straipsnis
Šis reglamentas įsigalioja 1980 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1979 m. gruodžio 13 d.